Mosie teen Ramaphosa na kantlyn geskopPres. Cyril Ramaphosa. (Foto: Siyabulela Duda/GCIS) Die mosie van wantroue wat die ATM teen pres. Cyril Ramaphosa in die parlement ingedien het, het Donderdag ingeplof nadat die speaker, Nosiviwe Mapisa-Nqakula, aangekondig het dat daar nie vandag daaroor gestem sal word nie. Die speaker het die saak na die parlement se programkomitee verwys wat sal moet besluit wat volgende daarmee gebeur. Die ATM het hom vroeër tot die hof gewend vir ŉ hersiening van die speaker se besluit dat die stemmery oor die mosie teen Ramaphosa nie in die geheim mag plaasvind nie. Die hof het egter bevind die kwessie is nie dringend nie en het die saak van die dringende rol geskrap. Die ATM het daarna gesê hy gaan weier om aan die debat deel te neem nadat sy versoek dat die mosie uitgestel word, van die hand gewys is. Vuyo Zungula, ATM-president, het tydens die debat voet by stuk gehou dat die saak sub judice is en nie aangehoor kan word alvorens die hof daaroor beslis het nie. Mapisa-Nqakula het van hierdie siening verskil. Floyd Shivambu van die EFF het tydens die debat ook gevra vir ŉ geheime stemming sodat Ramaphosa uit die kussings gelig kan word. Volgens hom kan die ANC skeur as LP’s toegelaat word om hul stem tydens die mosie geheim te hou. “Sodra daar ŉ geheime stemming is, gaan ons die ANC laat skeur. Ons het dit vantevore gedoen,” het Shivambu gesê. Nadat partye hul insette kon lewer, het Mapisa-Nqakula besluit om die kwessie na die programkomitee te verwys. Die komitee vergader Donderdag.